
Rajongói alkotások: az Organization for Transformative Works tevékenysége könyvtártudományi szempontból

Kulcsszavak: fanfiction; online adatbázisok; populáris kultúra; szerzői jog
Ebben a dolgozatban a rajongói irodalom könyvtártudományi szempontból érdekes elemei az Archive of Our Own nevű fanfiction-szolgáltató portálon és annak alapító szervezetének, az Organization for Transformative Works tevékenységén keresztül kerülnek ismertetésre.
A kutatás nagyrészt angol nyelvű források segítségével történt, hiszen a vizsgált nonprofit szervezet is az Amerikai Egyesült Államokban került bejegyzésre, de ahol lehetett, a magyar vonatkozásokra is történt utalás.
A dolgozatban először a vizsgálathoz szükséges fogalmak definiálására kerül sor, majd a vizsgált portált szolgáltató szervezet és annak tevékenységének bemutatása következik. Ezután az Archive of Our Own weboldala kerül adatbázis szempontú elemzésre, majd pedig a könyvtári szolgáltatás nézőpontjából még érdekes kérdések kerülnek tanulmányozásra. Itt rövid bemutatásra kerül két másik fanfiction-szolgáltató platform működési modellje, az, hogy miben különböznek a vizsgálat fő tárgyától, és hogy miben kiemelkedőek egyébként. Azután a nyomtatásban megjelent fanfictionök mai problémáiról esik szó, és ezzel összefüggésben a rajongói irodalom és a szerzői jog kapcsolatáról. Legvégül pedig a fanfictionök szerepe kerül tanulmányozásra az olvasástanítás és az írástanítás, valamint a kritikai gondolkodás fejlesztése szempontjából.
A dolgozat célja tehát egy közösségi összefogással működtetett rajongói archívum elemzése volt, és az, hogy ez milyen tanulságokat eredményezett. A feltett kérdések többek között ezek voltak: Miben különbözik egy hagyományos könyvtári adatbázistól? Milyen problémákkal kell megküzdenie? Egyáltalán fontos ez a társadalom számára?
A végkövetkeztetés pedig az, hogy a fanfiction és a fanfiction-szolgáltatók vizsgálata lassan már megkerülhetetlennek is látszik. Ahogy az idő múlásával a határok elmosódni látszanak az internetes dokumentumszolgáltatás módszertanában, sokat tanulhatnak egymástól a fandom gyűjtemények és a könyvtárak.



